ДОБРИ ЖОТЕВ

СЪВЕТИ КЪМ НЕОПИТНИЯ

chitanka.info

… Та казваш, че ти липсвал жизнен опит?

Не съм обичал никога съветите,

но тоя път реших да съм съветник.

Какво е нужно, за да преуспяваш?

Бъди деятелен като машина!

Да те не плаши нищо!

Пази се само от ума си!

Умът препъва всяка деловитост.

Понякога я прави невъзможна.

Пази се от ума!

Не го оставяй да ти пречи!

Как би могъл да бъдеш безпогрешен?

Примамливо е, да!

Но тъй като това желание изглежда

не е съвсем възможно,

внушавай неотклонно сам на себе си

и повече на другите,

че си такъв!

Е, вярно, няма по-голяма грешка

от грешката да си непогрешим,

но няма пък и по-удобен начин

да можеш да грешиш,

така да се рече, непогрешимо!

Не знаеш как да се преборваш с догмата?

Въобще не се опълчвай срещу нея!

Непобедима е.

Разсърдиш ли я — става на верига,

заплита се в краката ти — и край.

По мъдро е да я прикоткаш.

Тогава тя възсяда раменете ти

и се превръща на крило.

И то — какво крило!

Възможно ли е да останеш честен?

Разбира се!

Внимавай само че със честността!

Във смисъл — да не се всели в сърцето ти,

защото в тоя случай ще рискуваш

да бъдеш неприятен, та дори

да бъдеш подозиран и в нечестност.

А иначе — най-щедро я ухажвай!

Флиртувай с нея!

Каквото щеш прави.

Но — само без опасни влюбвания!

Предпазвай се от честността!

Добре ли ще е туй да си добър?

Да, не бъди жесток! Мразѝ жестоките!

Но всъщност — жестоките са малко.

А виж — жестокостите —

те са много.

И техни автори не са жестоките.

Кои са авторите, питаш?

Това са всички тия, на които

е нужна непременно формула.

И непременно тя да формулира,

че има да се върши право дело.

С такава формула в главите си,

те могат да избият добросъвестно

човечеството, цялото.

Бъди такъв!

Какви са те?

Не искам с прозвища да ги окичвам.

За всеки случай са добри.

Мечтаеш да добиеш много власт?

Какво бих могъл да те посъветвам?

Когато силните говорят — ти мълчи!

Когато силните мълчат — ти слушай!

Бъди послушен!

Презирай непослушните!

И запомни:

послушността е пътя към властта

над непослушните.

Това е доста важно — запомни го!

Как би могъл да си съзвучен със века?

Въпрос основен, да!

Страхувай се от всичко и от всички!

Не се страхувай само от страха!

Страхът да бъде твоята антена,

с която да улавяш всяко колебание

на твоя трескав век!

Така ще бъдеш все съзвучен с него.

Но може би това е и най-важно!

Повтарям! Запомни! —

Страхът е първият закон на времето.

Благослови страха —

и се страхувай!

Но ти се оживи! Ти стана весел!

Защо заплаках ли? —

От радост, драги мой, че ме разбра!

От радост!

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги